KLASA: UP/I-034-01/24-01/99

URBROJ: 711-02-01/03-2025-4

Zagreb, 21. siječnja 2025.

**BRUNO PERKEC**

**ravnatelj Županijske uprave za ceste Virovitičko-podravske županije**

**Predmet: Bruno Perkec, ravnatelj Županijske uprave za ceste Virovitičko-podravske**

 **županije**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 8. listopada 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 09. prosinca 2024.g. zaprimilo neanonimnu prijavu u kojoj se dostavlja izvadak iz zemljišnih knjiga uz navod da obveznik Bruno Perkec nije ažurirao svoju imovinsku karticu vezano za nekretninu – kuća, dvor i oranica u Bataliji.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Bruno Perkec obnaša dužnost ravnatelja Županijske uprave za ceste Virovitičko-podravske županije od 25. prosinca 2021.g., slijedom čega je isti dužan postupati sukladno odredbama ZSSI-a.

Uvidom u dostavljeni izvadak iz Zemljišnih knjiga i Informacijski sustav porezne uprave utvrđeno je da je obveznik nekretninu upisanu u k.o. Virovitica, kat.čestica ………...- kuća, dvor i oranica u Bataliji stekao nakon smrti oca dana ………….g. zajedno s majkom i još jednim nasljednikom.

Nadalje, utvrđeno je da je u svibnju 2024.g. obveznik s majkom sklopio Ugovor o doživotnom uzdržavanju kojim je ugovoreno da u trenutku majčine smrti dolazi do prijenosa majčinih dijelova nekretnine na obveznika.

Uvidom u Registar imovinskih kartica koje vodi Povjerenstvo obveznik je posljednju imovinsku karticu podnio 08. veljače 2024.g., kada je ponovno stupio na dužnost. U trenutku podnošenja navedene kartice obveznik nije posjedovao predmetnu nekretninu.

Povjerenstvo ističe kako je čl. 10. st. 4. ZSSI-a propisano da su obveznici dužni podnositi godišnje imovinske kartice za prethodnu godinu do 31. siječnja tekuće godine.

Slijedom navedenog, sukladno odredbama ZSSI-a obveznik je dužan stjecanje predmetne nekretnine prijaviti u godišnjoj imovinskoj kartici za onu godinu u kojoj je nekretninu stekao. U konkretnom slučaju obveznik je predmetnu nekretninu stečenu u 2024.g.dužan prijaviti u godišnjoj imovinskoj kartici za 2024.g. koja se podnosi do 31. siječnja 2025.g, a ne u trenutku stjecanja nekretnine odnosno u trenutku bitne promjene na imovini kako je to propisivao raniji ZSSI.

Slijedom svega navedenog Povjerenstvo je utvrdilo kako u trenutku podnošenja prijave kao niti u trenutku donošenja Obavijesti o nepokretanju postupka obveznik Bruno Perkec nije u mogućoj povredi odredbi ZSSI-a, budući da je stjecanje predmetne nekretnine dužan prijaviti u movinskoj kartici do 31. siječnja 2025.g.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Bruno Perkec, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana